พระราชกฤษฎีกาเครื่องแบบข้าราชการอัยการและระเบียบการแต่ง (ฉบับที่ 4) พ.ศ. 2541
พระราชกฤษฎีกา
เครื่องแบบข้าราชการอัยการและระเบียบการแต่ง
(ฉบับที่ ๔)
พ.ศ. ๒๕๔๑
 

ภูมิพลอดุลยเดช
ป.ร.
ให้ไว้ ณ
วันที่ ๒ พฤษภาคม พ.ศ. ๒๕๔๑
เป็นปีที่
๕๓ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยเครื่องแบบข้าราชการอัยการและระเบียบการแต่ง

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๑๒
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเครื่องแบบข้าราชการอัยการและระเบียบการแต่ง
(ฉบับที่ ๔) พ.ศ. ๒๕๔๑

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกความใน (๓) ของมาตรา ๔ แห่งพระราชกฤษฎีกาเครื่องแบบข้าราชการอัยการและระเบียบการแต่ง
พ.ศ. ๒๕๒๔ ซึ่งแก้ไขเพิ่มเติมโดยพระราชกฤษฎีกาเครื่องแบบข้าราชการอัยการและระเบียบการแต่ง
(ฉบับที่ ๒) พ.ศ. ๒๕๓๒ และให้ใช้ความต่อไปนี้แทน
(๓) อินทรธนู ให้ใช้อินทรธนูอ่อน มีเครื่องหมายชั้นบนอินทรธนู
ดังต่อไปนี้
ข้าราชการอัยการซึ่งได้รับเงินเดือนชั้น ๒ ขึ้นไป
มีแถบกว้าง ๓ เซนติเมตร ติดทางต้นอินทรธนู ๑ แถบ และแถบกว้าง ๑ เซนติเมตร
ติดเรียงถัดไปอีก ๑ แถบ แถบบนขมวดเป็นวงกลม ขนาดวัดเส้นผ่าศูนย์กลางวงใน ๑
เซนติเมตร เว้นฐานด้านล่างของวงกลมไว้ ๑.๗ เซนติเมตร
ภายในขมวดวงกลมมีรูปพระไพศรพณ์โลหะสีทองประดับทับอยู่บนพื้นอินทรธนู ฐานของรูปพระไพศรพณ์อยู่เหนือแถบต้น
ข้าราชการอัยการซึ่งได้รับเงินเดือนชั้น ๑ มีแถบกว้าง ๑
เซนติเมตร ๓ แถบ แถบบนขมวดเป็นวงกลม ขนาดวัดเส้นผ่าศูนย์กลางวงใน ๑ เซนติเมตร
เว้นฐานด้านล่างของวงกลมไว้ ๑.๗ เซนติเมตร
ภายในขมวดวงกลมมีรูปพระไพศรพณ์โลหะสีทองประดับทับอยู่บนพื้นอินทรธนู
ฐานของรูปพระไพศรพณ์อยู่เหนือแถบที่สอง

มาตรา ๔
ให้ยกเลิกความใน (๓) ของมาตรา ๕ แห่งพระราชกฤษฎีกาเครื่องแบบข้าราชการอัยการและระเบียบการแต่ง
พ.ศ. ๒๕๒๔ ซึ่งแก้ไขเพิ่มเติมโดยพระราชกฤษฎีกาเครื่องแบบข้าราชการอัยการและระเบียบการแต่ง
(ฉบับที่ ๒) พ.ศ. ๒๕๓๒ และให้ใช้ความต่อไปนี้แทน
(๓) อินทรธนู ให้ใช้อินทรธนูแข็งกว้าง ๔ เซนติเมตร
ยาวตามความยาวของบ่า พื้นกำมะหยี่หรือสักหลาดสีดำ
ติดทับเสื้อเหนือบ่าทั้งสองข้างจากไหล่ไปคอ ด้านคอปลายมน ติดดุมโลหะสีทองตราครุฑพ่าห์ขนาดเล็ก
อินทรธนูมีลาย ดังต่อไปนี้
ข้าราชการอัยการซึ่งได้รับเงินเดือนชั้น ๒ ขึ้นไป
มีแถบสีทองกว้าง ๕ มิลลิเมตร เป็นขอบและปักดิ้นสีทองลายช่อชัยพฤกษ์ยาวตลอดส่วนกลางของอินทรธนู
และมีรูปพระไพศรพณ์โลหะสีทองทับอยู่บนอินทรธนูค่อนมาทางด้านไหล่
ข้าราชการอัยการซึ่งได้รับเงินเดือนชั้น ๑ มีแถบสีทองกว้าง
๑ เซนติเมตร เป็นขอบ และปักดิ้นสีทองลายช่อชัยพฤกษ์มีดอก ๓ ดอก
เรียงตามส่วนยาวของอินทรธนูไม่เกิน ๓ ใน ๔ ส่วน ของอินทรธนู
และมีรูปพระไพศรพณ์โลหะสีทองทับอยู่บนอินทรธนูค่อนมาทางด้านไหล่

มาตรา ๕
ให้ยกเลิกความในมาตรา ๙ แห่งพระราชกฤษฎีกาเครื่องแบบข้าราชการอัยการและระเบียบการแต่ง
พ.ศ. ๒๕๒๔ และให้ใช้ความต่อไปนี้แทน
มาตรา ๙
ข้าราชการอัยการนอกประจำการ ให้ใช้เครื่องแบบเช่นเดียวกับข้าราชการอัยการประจำการ
เว้นแต่เครื่องหมายแสดงสังกัดให้ติดที่ปกคอเสื้อด้านหน้าข้างซ้าย และเครื่องหมายอักษร
นกทำด้วยโลหะโปร่งสีทองไม่มีขอบ สูง ๒ เซนติเมตร ที่ปกคอเสื้อด้านหน้าข้างขวา
การจะแต่งเมื่อใด
และโดยเงื่อนไขอย่างใดให้เป็นไปตามข้อบังคับว่าด้วยการแต่งเครื่องแบบข้าราชการนอกประจำการ
ออกตามความในกฎหมายว่าด้วยเครื่องแบบข้าราชการพลเรือน โดยอนุโลม


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากได้มีการแก้ไขกฎหมายว่าด้วยระเบียบข้าราชการฝ่ายอัยการกำหนดให้อัยการสูงสุดได้รับเงินเดือนชั้น
๘ และรองอัยการสูงสุดได้รับเงินเดือนชั้น ๗ ประกอบกับการติดเครื่องหมายแสดงสังกัดของข้าราชการอัยการนอกประจำการยังไม่เหมาะสม
สมควรกำหนดเครื่องแบบข้าราชการอัยการให้ครอบคลุมถึงข้าราชการอัยการซึ่งได้รับเงินเดือนชั้น
๗ และชั้น ๘ และกำหนดการติดเครื่องหมายแสดงสังกัดของข้าราชการอัยการนอกประจำการ
เพื่อให้แตกต่างจากข้าราชการอัยการประจำการทำนองเดียวกับกฎสำนักนายกรัฐมนตรี
ฉบับที่ ๘๑ (พ.ศ. ๒๕๓๖) ออกตามความในพระราชบัญญัติเครื่องแบบข้าราชการฝ่ายพลเรือน
พ.ศ. ๒๔๗๘ จึงจำเป็นต้องตราพระราชกฤษฎีกานี้





ดลธี/ผู้จัดทำ
๘ กันยายน ๒๕๕๓

เอกฤทธิ์/ผู้ตรวจ
๘ พฤศจิกายน
๒๕๕๓

ศรินรัตน์/ปรับปรุง
๒๗ ตุลาคม ๒๕๖๓

อรญา/ตรวจ
๑๙ มกราคม ๒๕๖๔

[๑]
ราชกิจจานุเบกษา เล่ม ๑๑๕/ตอนที่ ๓๐ ก/หน้า ๔/๒๕ พฤษภาคม ๒๕๔๑